वनकर्मी के हाथ, ग्रामीण की पीठ में घुसे तीर; 300 लोगों का जंगल पर कब्जा
Madhya Pradesh Encroachment Team Attacked In Burhanpur. Latest news and updates on Burhanpur encroachment बुरहानपुर जिले में अतिक्रमणकारियों को खदेड़ने जंगल में घुसी पुलिस पर हमला हो गया। शनिवार सुबह करीब 9.30 बजे वन, पुलिसकर्मियों, SAF की टीम जंगल में पहुंची
बुरहानपुर जिले में अतिक्रमणकारियों को खदेड़ने के लिए जंगल में घुसी पुलिस पर हमला किया गया है। शनिवार सुबह करीब 9.30 बजे वन विभाग, पुलिसकर्मियों, SAF (विशेष शस्त्र बल) की टीम जंगल में पहुंची, लेकिन दूसरी ओर से अतिक्रमणकारियों ने तीर, गोफन और पत्थरों से हमला कर दिया। इसके बाद टीम वहां से जान बचाकर भागी। अतिक्रमणकारियों ने वाहनों पर भी पथराव किया है। इससे कई वाहन क्षतिग्रस्त हो गए हैं। पुलिस टीम के साथ घाघरला के ग्रामीण भी थे। हमले में 14 वनकर्मियों समेत 15 लोग घायल हुए हैं।
कलेक्टर ने धारा 144 लगाई
कलेक्टर ने हालात को देखते हुए धारा 144 लगा दी है। डीएफओ अनुपम शर्मा के नेतृत्व में वन विभाग ने शनिवार को जिले के नेपानगर के घाघरला के जंगलों में कार्रवाई की। जिसमें वन विभाग के 14 कर्मचारी घायल हो गए। एक ग्रामीण को भी अतिक्रमणकारियों का चलाया तीर लगा है। उसे जिला अस्पताल में भर्ती करवाया गया है। ग्रामीण को रेडक्रॉस सोसाइटी से 20 हजार रुपए की आर्थिक सहायता राशि दी गई है।
बुरहानपुर‎ जिला मुख्यालय से करीब 30‎ किमी दूर घाघरला जंगल में‎ लगातार कटाई हो रही है। यहां के‎ स्कूल में एक-डेढ़ हफ्ते से‎ SAF के 100 हथियारबंद‎ जवान तैनात हैं। 200 से ज्यादा‎ वनकर्मी भी मुस्तैद हैं, लेकिन‎ इनमें अधिकांश निहत्थे हैं। घायलों को प्राथमिक स्वास्थ्य केंद्र सीवल भेजा गया है। मौके पर एसपी राहुल कुमार लोढ़ा भी पहुंचे। जंगल बचाने के लिए पुलिस टीम में शामिल ग्रामीणों ने आक्रोश जताया तो एसपी ने समझाइश दी कि हमने और फोर्स बुलाया है। आप निश्चिंत रहें, कार्रवाई की जाएगी।
जंगल बचाने के लिए संघर्ष कर रहे ग्रामीणों में से एक उमाकांत ने कहा- पूरा गांव कार्रवाई के लिए इंतजार कर रहा है। यदि कार्रवाई नहीं हुई तो किसी भी अधिकारी को गांव से बाहर नहीं जाने दिया जाएगा। सारा गांव अधिकारियों का घेराव करेगा। चाहे फिर एसपी साहब हों, डीएम साहब हों या फिर फॉरेस्ट के अधिकारी हों।
घाघरला में सरकारी स्कूल के बाहर जुटे ग्रामीण
घाघरला में अतिक्रमणकारी हावी हैं। सुबह वनकर्मियों, ग्रामीणों पर हमला किया गया। इसके बाद ग्रामीणों में आक्रोश है। एक स्कूल के सामने जमा लोगों ने कहा कि जब तक अतिक्रमणकारियों पर कार्रवाई नहीं होती हम अफसरों को यहां से जाने नहीं देंगे। मौके पर कलेक्टर भव्या मित्तल, एसपी राहुल कुमार लोढ़ा, डीएफओ अनुपम शर्मा सहित अफसर, कर्मचारी और 300 से अधिक का फ़ोर्स तैनात है।
निमाड़ के 4 जिलों से टीम तैनात
निमाड़ के 4 जिलों से भारी संख्या में वनकर्मियों की टीम घाघरला में तैनात की गई है। खंडवा सीसीएफ (चीफ कंजर्वेटर ऑफ फॉरेस्ट) आरपी राय ने बताया-पिछली बार अतिक्रमणकारियों को पुलिस, फॉरेस्ट के सहयोग से खदेड़ा गया था। 3 दिन से फिर वह 150 से 300 की संख्या में घाघरला के जंगल में आ रहे हैं। पता चला है कि रात में देसी बम, बंदूक से फायरिंग भी की गई है। इसकी प्रशासन को सूचना दी गई है। सर्किल से 200 से अधिक स्टाफ एकत्रित किए गए हैं।
वनकर्मी चिल्लाता रहा, तुम्हारे पास सेफ्टी है, फिर क्यों भाग रहे हो
घाघरला के जंगल से जान बचाकर लौट रही टीम का एक वीडियो सामने आया है, जिसमें एक वनकर्मी साथी वनकर्मियों और फोर्स को आवाज लगाकर कह रहा है कि तुम्हारे पास हथियार है। सेफ्टी है रुको। वापस आओ.. वापस आओ। अरे तुम्हारे पास सेफ्टी है। उनके पास पत्थर और तीर कमान हैं। हालांकि टीम वहां से वापस गांव लौट आई।
यह हुए घायल
40 से ज्यादा ग्रामीण‎ झुंड बनाकर पहुंचे,‎ अतिक्रमणकारी भागे‎
निंबोला‎ नेपानगर के बाद अब निंबोला क्षेत्र में‎ भी अतिक्रमणकारी सक्रिय होते दिख‎ रहे हैं। पहले ठाठर-बलड़ी और अब‎ हाईवे से लगे जंगल में अतिक्रमण के‎ लिए पेड़ों को काटा गया है। बीती रात‎ ग्राम झिरी से लगे जंगल में 25 से‎ ज्यादा अतिक्रमणकारी घुस गए। पूजा‎ की और पेड़ों को काटना शुरू कर‎ दिया। ग्रामीण इसका विरोध करते हुए‎ झुंड बनाकर पहुंचे, जिन्हें देख‎ अतिक्रमणकारी जंगल में भाग निकले।‎ इंदौर-इच्छापुर हाईवे से लगी पीर‎ बलूल शाह दरगाह के पीछे बीट‎ क्रमांक 184 में 25 से ज्यादा‎ अतिक्रमणकारी शाम 6 बजे घुस‎ गए थे।
पत्थरबाजी से भी घायल हुआ अमला
बुरहानपुर एसडीएम दीपक सिंह चौहान ने बताया कि घाघरला में अतिक्रमणकारियों पर कार्रवाई की गई है। अतिक्रमणकारियों ने पत्थर, तीर और गोफन से वन विभाग, पुलिस फोर्स और ग्रामीणों पर हमला किया है। एक वनकर्मी, एक ग्रामीण को तीर लगा है। तीर को डॉक्टरों ने ऑपरेशन कर निकला दिया है। बाकी घायलों को पत्थर लगे हैं। जिला अस्पताल में 6 लोगों को लाया गया है। बाकी, सामुदायिक केंद्र में हैं। सभी की हालत खतरे से बाहर है।
ये भी पढ़ें...
बुरहानपुर के जंगल में घुसे 200 अतिक्रमणकारी 
बुरहानपुर जिले की नावरा रेंज के जंगल में एक बार फिर अतिक्रमणकारी घुस आए हैं। सूचना मिलते ही वन विभाग की टीम अलर्ट हो गई। गुरुवार रातभर जंगल में गश्त की गई। निमाड़ के 4 जिलों का फोर्स यहां तैनात किया गया है। साथ एसएएफ का बल भी मौजूद है। डीएफओ सहित अन्य अफसरों के मोबाइल स्विच ऑफ आ रहे हैं। ड्रोन से अतिक्रमणकारियों की सर्चिंग की जा रही है। पूरी खबर पढ़ने के लिए यहां क्लिक करें...